Innocentius episcopus, servus servorum Dei, dilectis filiis abbati monasterii sancti Leonardi Corbigniacensis ejusque fratribus tam presentibus quam futuris regularem vitam professis, in perpetuam memoriam. Religiosam vitam eligentibus apostolicum convenit adesse præsidium, ne forte cujuslibet temeritatis incursus aut eos a proposito revocet, aut robur, quod absit, sacræ religionis infringat. Eapropter, dilecti in Domino filii, vestris justis postulationibus clementer annuimus et monasterium Sancti Leonardi Corbigniacensis, Eduensis diocesis, in quo divino estis obsequio mancipati, sub beati Petri et nostra protectione suscepimus et presentis scripti privilegio communimus. In primis siquidem statuentes, ut ordo monasticus qui secundum Deum et beati Benedicti regulam in eodem monasterio institutus esse dignoscitur perpetuis ibidem temporibus inviolabiliter observetur. Præterea, quascumque possessiones, quæcumque bona idem monasterium inpresentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, præstante Domino, poterit adipisci, firma vobis vestrisque successoribus et illibata permaneant, in quibus hæc propriis duximus exponenda vocabulis: locum in quo præfatum monasterium situm est, cum omnibus pertinentiis suis; de Sancto Privato de Disesia, de Anliziaco, de Altobono, de Francyo, de Chevannis Gazeaulx, de Heriaco, de Nermo, de Sancta Camilla, de Reveriaco, de Anthenio, de Ruargis, de Cusiaco, de Sancta Palladia, de Villereto et de Monte Jovis domos et prioratus, cum omnibus appendiciis eorumdem; jus patronatus quod habetis in Sancti Secani, Sancti Johannis, Crucifixi de Corbigniaco, Sancti Privati de Disesia, Sancti Georgii de Anleziaco, Sancti Donati de Altobono, beatæ Mariæ de Chevannis Gazeaulx, Sancti Andochii de Heriaco, Sancti Petri de Anthonio, beate Marie de Ruargis, Sancti Prejecti de Paisiaco, Sancti Leodegarii de Bosco, Sancti Martini de Podio, et Sancti Germani de Maheria ecclesiis; jus patronatus quod habetis in ecclesiis villarum que Durellum, Anantum, Cheregnie, Sanctam Palladiam et Volclucum vulgariter appellantur; villas Germenacum, Drusiacum, Paisiacum, Vevram, Rescivum, Reneburgum, Combras, Crespigniacum, Axosium, Veciacum et Doxasium, communiter appellatas; decimas et grangias quas habetis hibidem; nemora vulgo Boscus Vartaudi, Boscus de Lorme et Boscus Aschevauldi vocata; domum quam habetis in civitate Eduensi, cum pratis, vineis, terris, nemoribus, usuagiis, pascuis in bosco et in plano, in aquis et molendinis, in viis et semitis et omnibus aliis libertatibus et immunitatibus suis sive novalium vestrarum que propriis manibus aut sumptibus colitis, de quibus aliquis hactenus non percepit, sive de vestrorum animalium nutrimentis nullus a vobis decimas exigat vel extorquere præsumat. Liceat quoque vobis clericos vel laycos liberos et absolutos e seculo fugientes ad conversationem recipere et eos, absque contradictione aliqua retinere. Prohibemus insuper ut nulli fratrum vestrorum post factam in monasterio vestro professionem fas sit, sine abbatis sui licentia, de eodem loco transire, arctioris religionis obtentu discedere: discedentem vero, absque communium litterarum vestrarum cautione, nullus audeat retinere. Cum autem generale interdictum terræ fuerit, liceat vobis, clausis januis, exclusis excommunicatis et interdictis, non pulsatis campanis, suppressa voce, divina officia celebrare, dum modo causam non dederitis interdicto. Crisma vero, oleum sanctum, consecrationes altarium seu basilicarum, ordinationes clericorum qui ad ordines fuerint promovendi a diocesano suscipietis episcopo, siquidem catholicus fuerit et gratiam et communionem sacrosanctæ romanæ sedis habuerit et ea nobis voluerit, sine pravitate aliqua, exhibere. Prohibemus insuper ut infra fines parochiarum vestrarum nullus, sine assensu diocesani episcopi et vestro, capellam seu oratorium de novo construere audeat, salvis privilegiis pontificum romanorum, ad hæc novas et indebitas exactiones ab archiepiscopis, episcopis, archidiaconis seu decanis aliisque omnibus ecclesiasticis sæcularibusve personis a nobis omnino fieri prohibemus. Sepulturam quoque ipsius loci liberam esse decernimus ut eorum devotioni et extremæ voluntati qui se illic sepeliri deliberaverint, nisi forte excommunicati vel interdicti sint, aut etiam publici usuarii, nullus obsistat, salva tamen justicia illarum ecclesiarum a quibus mortuorum corpora assumuntur. Decimas præterea et possessiones ad jus ecclesiarum vestrarum spectantes quæ a laycis detinentur redimendi et liberandi de manibus eorum et ad ecclesias ad quas pertinent revocandi libere sit vobis de nostra auctoritate [potestas?]. Obeunte vero te, nunc ejusdem loci abbate, vel tuorum quolibet successorum, nullus ibi qualibet subreptionis astutia seu violentia preponatur, nisi quem fratres communi consensu vel fratrum major pars consilii sanioris, secundum Deum et beati Benedicti regulam, providerent eligendum. Paci quoque et tranquillitati vestræ paterna imposterum sollicitudine providere volentes, auctoritate apostolica prohibemus ut infra clausulas locorum seu grangiarum vestrarum nullus rapinam seu furtum facere, ignem apponere, sanguinem fundere, hominem temere capere vel interficere, seu violentiam audeat exercere. Præterea omnes libertates et immunitates a predecessoribus nostris romanis pontificibus monasterio vestro concessas, necnon libertates et exemptiones sæcularium exactionum a regibus et principibus vel aliis fidelibus rationabiliter vobis indultas auctoritate apostolica confirmamus et presentis scripti privilegio communimus. Decernimus ergo ut nulli omnino hominum liceat præfatum monasterium temere perturbare, aut ejus possessiones aufferre, vel ablatas retinere, minuere seu quibuslibet exactionibus fatigare, sed omnia integra......... (sic) eorum pro qualibet gubernatione ac substentatione concessa sunt usibus commodis profutura, salva sedis apostolicæ auctoritate et diocesani episcopi canonica justitia, et in predictis decimis moderatione concilii generalis. Si qua igitur in futurum ecclesiastica secularisve potestas hanc nostræ constitutionis paginam sciens contra eam temere venire temptaverit, secundo tertiove commonita, nisi reatum suum congrua satisfactione correxerit, potestatis honorisque sui careat dignitate reamque se divino judicio existat, de perpetrata iniquitate cognoscat et a sacratissimo corpore ac sanguine Dei et Domini redemptoris nostri Jesu Christi aliena fiat atque in extremo examine districtæ subjaceat ultioni. Cunctis autem eidem loco sua jura servantibus sit pax Domini nostri Jesu Christi quatinus et hic fructum bonæ actionis percipiant et apud districtum judicem præmia æterna pacis inveniant. Amen. Rota. — Ego Innocentius catholicæ ecclesiæ episcopus. Ego Ranaldus Ostiensis et Velletrensis episcopus †. Ego Stephanus Prenestinus episcopus †. Ego Richardus Sancti Angeli diaconus cardinalis †. Ego Octaviensis Sancte Marie in Via Lata diaconus cardinalis †. Ego Petrus Sancti Georgii ad Velum Aureum diaconus cardinalis †. Ego Johannes Sancti Nicolai in Carcere Tulliano diaconus cardinalis †. Ego Willelmus Sancti Eustachii diaconus cardinalis †. Ego Ottobonus Sancti [Adriani] diaconus cardinalis †. Et in capite Bullæ est scriptum: Ego Stephanus Sanctæ Mariæ trans Tiberim tituli presbiter cardinalis. Ego frater Johannes tituli Sancti Laurentii in Lucina presbiter cardinalis. Ego frater Huguo tituli Sanctæ Sabinæ presbiter cardinalis. Datum Laterani per manum Guillelmi magistri scolarum Parmensium sanctæ Mariæ (sic) ecclesiæ vice cancellarii, XII kalendas januarii indictione XII, incarnationis Dominicæ anno M.CC.LIIIº, pontificatus vero Innocentii papæ quarti anno undecimo.